Özlem Sara Cekic (SF), 2010-04-19:
Det er bare skønt, når ens efternavn bliver udtalt rigtigt.
Jeg vil bare lige starte med at sige, at SF støtter Barnets Reform.
Vi har været med til at forhandle den hjem, og der er nogle rigtig gode elementer i selve reformen.
Jeg vil ikke nævne dem alle sammen, men en af de vigtigste ting for os har været styrkelsen af børns rettigheder og hele den afbureaukratisering, der foregår på området, for at kunne skabe tid til de her børn, som kommer fra nogle hjem, hvor der er massive sociale problemer.
For når de skal snakke med en socialrådgiver, har socialrådgiveren ikke tid, fordi socialrådgiveren simpelt hen drukner i bureaukrati.
Når det så er sagt – jeg vil ikke nævne alle de andre gode og fantastiske forslag – er der bare nogle ting i Barnets Reform, som ikke kommer til at forandre det store i hverdagen for det lille barn.
Jeg bliver nødt til at nævne nogle af dem her fra talerstolen, og jeg håber også, at vi med et andet flertal kan komme til at få lov til at uddybe disse ting og lave en barnets reform II.
Det er bl.a., at reformen ikke grundlæggende kommer til at ændre ved den problemstilling, at lille Jonas, som bliver seksuelt misbrugt, ikke kan blive anbragt, på grund af at kommunen ikke har penge, fordi kalenderen viser november og december og kassen er tom.
Det kommer Barnets Reform ikke til at ændre, for der var simpelt hen ikke flertal for at lave en refusionsordning i tilknytning til de store udgifter, som kommunerne sidder med i forbindelse med anbringelser.
vedrører hele diskussionen om nomadefamilierne.
Kommunerne eksporterer udgifterne til hinanden, i håb om at sagen bliver glemt og at det ikke er dem, der kommer til at hænge på den.
Der har vi jo fra SF’s side foreslået, at man skulle have et sammenhængende it-system, så man på den måde sikrede, at de her oplysninger ikke gik tabt, og at man sørgede for, at oplysningerne kom korrekt og hurtigt frem.
Det ændrer Barnets Reform heller ikke ved.
Det tredje, som jeg også synes er et rigtig vigtigt område, og som vi ikke fik flertal for, vedrører efterværnet.
Vi bruger 14,7 mia. kr. på det her område.
Der er utrolig mange børn, der har rigtig, rigtig store problemer.
De bliver udsat for vold, seksuelt misbrug; de kommer fra nogle hjem, hvor der er sindslidelser, hvor der er fattigdom.
Man fjerner så de her børn, i håb om at man kan give dem bedre muligheder, en bedre hverdag og et bedre voksenliv, og så sker der faktisk noget med efterværnet.
Til dem, som ikke kender begrebet, vil jeg sige, at det er det, der kommer, når barnets anbringelsesperiode ophører, fordi barnet er blevet myndigt.
Der så vi gerne fra SF side, at for de børn, som ikke kommer fra de bedste vilkår, er der, når de så bliver voksne, en hånd, der hjælper dem på vej ind i voksenlivet.
I dag er det jo sådan, at der ikke er mange danske børn, som bliver smidt ud hjemmefra, når de bliver 18 år.
Der er altid et hjem, hvor døren er åben, og de kan til enhver tid komme hjem til deres forældre og få lov til at få et pusterum, få lov til at sige, at tingene er hårde, få lov til at være en del af familien.
Den mulighed har de her anbragte børn ikke, og derfor synes jeg, det er et massivt svigt af de her børn, at selve aftalen ikke indeholder en ambitiøs plan i forhold til efterværnsdelen.
Vi bruger så mange penge på de her børn, men når de bliver voksne, er der er en stor sandsynlighed for, at de, hvis man ikke yder dem den hjælp, de har brug for, ender i kriminalitet og misbrug, og mange af dem ender faktisk også med at få en fysisk eller psykisk lidelse.
Det håber jeg at vi kan få lov til at ændre på baggrund af de tilkendegivelser, der er givet af ministeren, af, at vi til efteråret skal diskutere, at der kommer en mere ambitiøs plan i forhold til efterværnsdelen.
Men ellers står vi bag alt det andet og støtter det.